Verdagtes brand los op motoris in GarsfonteinDie owerhede op die toneel. (Foto: EMER G MED/Twitter) Die Gautengse polisie is op die spoor van twee verdagtes wat Maandag ’n motoris in Garsfontein in die ooste van Pretoria doodgeskiet het. Brig. Mathapelo Peters, woordvoerder van die polisie, sê die oorledene, ’n werknemer by ’n koerieronderneming, het een van die onderneming se afleweringsvoertuie begelei toe hy vanoggend by ’n verkeerslig naby Delfiweg stilgehou het. Volgens Peters het twee gewapende verdagtes doodluiters na die man se motor gestap en verskeie skote afgevuur. “Die beseerde bestuurder kon daarin slaag om uit die voertuig te klim en het in die veld langs die pad gehardloop waar hy inmekaargesak en aan sy beserings beswyk het,” sê Peters. Die moordtoneel in Garsfontein. (Foto: Verskaf) Die motief vir die moord is in dié stadium onbekend. Die polisie doen ’n beroep op die publiek om inligting rakende die voorval by die Garsfontein-polisiestasie of die Misdaad Stop-nommer by 08600 10111 aan te meld.